Bekende egpaar hernu troubeloftes: ‘Die huwelik is ‘n Goddelike instelling’Die egpaar tydens die “Vir Altyd”-première (Foto: Facebook) Die Afrikaanse sanger, Heinz Winckler en sy vrou, Aletté, het die afgelope naweek hul tiende huweliksherdenking gevier met die hernuwing van hul troubeloftes. Die egpaar het dié seremonie, by die La Chandelieur-landgoed op Schoongezicht in die Wes-Kaap, slegs met ŉ intieme groep vriende en familie gedeel. “Dit was ŉ spesiale geleentheid om met vriende en familie te deel,” het die sanger op Facebook geskryf. “Die huwelik is so ŉ pragtige Goddelike instelling en ons is dankbaar ons kon deur God se genade die dag vier. Ons sien uit na die res van ons lewe saam.” Aletté het ook háár dankbaarheid vir dié mylpaal in ŉ hartroerende video gedeel. “Ek wou hierdie video maak om te sê die afgelope tien jaar was die beste van my hele lewe. Daar is niks soos die intimiteit van ŉ huwelik nie. “Dit was ook die tien moeilikste jare van my lewe. Mense is geneig om te dink dis so maklik. Ek kan julle verseker, as dit nie vir God was nie, sou ons nie meer saam gewees het nie. Ons moes ook moeilike tye deurmaak, maar ons het deurgedruk. Maar dis die moeite werd, en ek wil mense aanmoedig om te baklei vir hul huwelike,” het sy gesê. Die sanger se inskrywing is in minder as ŉ halwe dag meer as 1 000 keer op Facebook ge-“like”. Hy is veral ook wyd geprys vir sy siening van die huwelik. “As almal maar net besef hoe ernstig die huwelik is. Dis regtig mooi dat hulle so ŉ voorbeeld stel,” het ŉ aanhanger aan Heinz geskryf.